બોલીવુડની દિગ્ગજ હસ્તીઓ આ જાજરમાન અભિનેત્રીને આખરી વિદાય આપવા અને શ્રીદેવીના પરિવારજનોને સાંત્વના આપવા ઉપસ્થિત રહ્યા હતા. મુંબઈમાં કપૂર પરિવારના નિવાસસ્થાનેથી શ્રીદેવીના પાર્થિવ દેહને અંતિમ દર્શન માટે લોખંડવાલા કોમ્પ્લેક્સની સેલિબ્રેશન સ્પોર્ટ્સ ક્લબમાં રાખવામાં આવ્યો હતો, જ્યાં સમગ્ર બોલીવુડ ઊમટી પડ્યું હતું. શ્રીદેવીને લાલ રંગની બનારસી સાડી અને કપાળે મોટો ચાંલ્લો કરી દુલ્હનની જેમ સજાવવામાં આવી હતી. આ પછી સફેદ ફૂલોથી સજાવેલી ટ્રકમાં શ્રીદેવીની અંતિમયાત્રા નીકળી હતી. હજારો લોકો પગપાળા અંતિમ વિદાય આપવા અંતિમયાત્રામાં સાત કિલોમીટર સુધી ચાલ્યા હતા. ક્લબથી સ્મશાન સુધીનું સાત કિલોમીટરનું અંતર બે કલાકમાં કપાયું હતું. અભિનેત્રીના પાર્થિવ દેહને સ્મશાને લઇ જતી મોટી ટ્રક પર તેનું વિશાળ પોસ્ટર લગાવવામાં આવ્યું હતું.